31987R1591
L 146/36
JURNALUL OFÍCIAL AL UNIUNII EUROPENE
REGULAMENTUL (CEE) NR. 1591/87 AL COMISIEI
din 5 iunie 1987
de stabilire a standardelor de calitate pentru varză, varză de Bruxelles, țelină pentru pețiol și frunze, spanac și prune
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1035/72 al Consiliului din 18 mai/1972 privind organizarea comună a pieței în sectorul fructelor și legumelor (1), astfel cum a fost modificat ultima dată prin Regulamentul (CEE) nr. 1351/86 (2), în special articolul 2 alineatul (3),
întrucât standardele de calitate pentru varză, varză de Bruxelles și țelină pentru pețiol și frunze sunt stabilite în Regulamentul nr. 41/66/CEE (3) al Consiliului și întrucât o altă clasă „III” pentru varza de Bruxelles este definită în Regulamentul (CEE) nr. 75/74 (4);
întrucât standardele de calitate pentru spanac sunt stabilite în anexa I/1 la Regulamentul nr. 58 al Comisiei (5), astfel cum a fost modificat ultima dată prin Regulamentul (CEE) nr. 899/87 (6);
întrucât standardele de calitate pentru prune sunt stabilite în anexa II/8 la Regulamentul nr. 23 al Consiliului (7), astfel cum a fost modificat ultima dată prin Regulamentul (CEE) nr. 1129/86 (8);
întrucât au avut loc schimbări în producerea și comercializarea acestor produse, în special în ceea ce privește cerințele pieței comerțului cu amănuntul și cu ridicata; întrucât standardele comune de calitate trebuie schimbate pentru a fi luate în considerare noile cerințe;
întrucât standardele se aplică tuturor etapelor de comercializare; întrucât transportul pe distanțe lungi, depozitarea pentru o anumită perioadă de timp sau diversele operațiuni de manipulare pot determina deteriorarea acestor produse perisabile; întrucât, în consecință, ar trebui ca aceste deteriorări să fie luate în considerare atunci când standardele se aplică etapelor de comercializare următoare expedierii; întrucât, de vreme ce produsele din clasa „extra” trebuie sortate și ambalate cu multă atenție, se ia în considerare, în cazul acestora, doar lipsa prospețimii și a turgescenței;
întrucât, din motive de claritate și certitudine juridică și pentru folosirea lor cu ușurință, standardele schimbate în acest mod ar trebui, la o modificare ulterioară, să fie redactate într-un text unic;
întrucât măsurile prevăzute de prezentul regulament sunt conforme cu avizul Comitetului de gestionare a fructelor și legumelor,
ADOPTĂ PREZENTUL REGULAMENT:
Articolul 1
Standardele de calitate pentru:
-
varză, care se încadrează la subpoziția 07.01 B II și ex 07.01 B III;
-
varză de Bruxelles, care se încadrează la subpoziția ex 07.01 B III;
-
țelină pentru pețiol și frunze, care se încadrează la subpoziția ex 07.01 T;
-
spanac, care se încadrează la subpoziția 07.01 C;
-
prune, care se încadrează la subpoziția 08.07 D,
din Tariful Vamal Comun sunt stabilite în anexele I, II, III, IV, și V la prezentul regulament.
Aceste standarde se aplică tuturor etapelor de comercializare, în conformitate cu condițiile prevăzute de Regulamentul (CEE) nr. 1035/72.
Cu toate acestea, în etapele următoare expedierii, produsele pot prezenta, în raport cu standardele prescrise,
-
o ușoară lipsă a prospețimii și a turgescenței;
-
pentru produsele încadrate în altă clasă decât clasa extra, modificări ușoare cauzate de dezvoltarea și de caracterul perisabil ale acestora.
Articolul 2
Regulamentul nr. 41/66/CEE și Regulamentul (CEE) nr. 75/74 se abrogă.
Articolul 3
Regulamentul nr. 58 se modifică după cum urmează:
-
la articolul 1, se elimină „07.01 C” și „spanac”;
-
anexa I/1 se elimină.
Articolul 4
Regulamentul nr. 23 se modifică după cum urmează:
-
la articolul 2 alineatul (3) se elimină „și prunelor”;
-
anexa II/8 se elimină.
Articolul 5
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 iunie 1987.